کندهار کې د افغان پوځ یوه هلیکوپټر لوېدلې
کندهار کې د افغان پوځ د يوې نظامي الوتکې د رالويدو په پېښه کې ۲ پيلوټان ټپيان شوي دي.
پېښه نن د چهارشنبې په ورځ سهار اوه بجې د کندهار په هوايي ډګر کې د ننه رامنځته شوې ده. د کندهار د والي وياند عزيز احمد عزيزي اشنا راډيو ته وويل چي الوتکه د تخنيکي ستونزو له کبله رالويدلې او په يوه تمريناتي الوتنه بوخته وه. ده وويل:"نن سهار په هوايي ډګر کي یوه MD530 څرخي الوتکه د تخنیکي ستونزو له امله لوېدلې او پر مهال یې دوه پيلوټان ټپيان شوي دي." دی وايي چې دا مهال افغان نظامي پيلوټان تر درملنه لاندي دي. بلخواته چارواکي د ډيورنډ کرښې ته نږدې په معروف ولسوالۍ کې د جګړې پر مهال د ۱۱ وسله والو طالبانو د وژل کېدو ادعا کوي. د کندهار د والي وياند عزيز احمد عزيزي پدې باب اشنا راډيو ته وويل چې د ولسوالۍ د يوسف نيکه په سیمه کې امنیتي ځواکونو د وسله والو بر یوه ډله برید کړی چې ۱۱ تنه یې وژل شوي او ۷ نور ټپیان شوي دي. د زياته کړه چې امنيتي سرتيرو ته زيان ندی رسيدلی. په کندهار کې امنيتي پېښې له تيري يوې مياشتي راهيسې زياتي شوي. تيره ورځ هم د شورابک په ولسوالۍ کې د نښتو پر مهال حکومتي ځواکونو او وسله والو ته مرګ ژوبله اوښتې وه. خپله وسله والو د معروف ولسوالۍ په اړه کومه تبصره نده کړې. عزیزالله پوپل په جنوبي ولایتونو کې د امریکا غږ اشنا راډیو د پښتو خبریال دی. له امریکا غږ سره د کار له مخه یې په سیمه کې له ملي راډیو او ټلویزیون، روز خبري اژانس، هیواد ټلویزیون او افغان ازاد راډیو سره د خبریال په حیث کار کړی، او د کندهار په پوهنتون کې یې د ادبیاتو زده کړې ترسره کړې دي